પાસના કન્વીનર હાર્દિક પટેલે પાટીદારોને અનામત અને ખેડૂતોના દેવા માફી માટે આમરણાંત ઉપવાસ આંદોલન શરૂ કરતા વિસનગરમાં ફરી પાછા તોફાનો થશે તેવી એક અજંપાભરી દહેશત હતી. ત્યારે હાર્દિક પટેલના પગલે વિસનગરના પાટીદારો તથા સમગ્ર ગુજરાતમાં પાટીદારોએ અહિંસક આંદોલનનો માર્ગ અપનાવતા આ વખતે સરકારને ઝુક્યા વગર છુટકો નથી. કારણ કે તોફાનો થાય તો ખોટા કેસો ઉભા કરી સરકાર આંદોલનને દબાવી શકે. પરંતુ આ વખતે અહિંસક માર્ગ અપનાવતા સરકારને ખોટા કેસો કરી આંદોલન દબાવવાનો મોકો મળવાનો નથી. આ આંદોલન લાંબુ ચાલશે અને સરકારને પાટીદારોને ન્યાય આપવો પડશે.